“Kreml maxfiy guruhi” Samara sobiq gubernatoridan 6 mln dollar o‘g‘irladi

Rossiyaning Samara viloyati sobiq gubernatori Konstantin Titov politsiyaga murojaat qilib, firibgarlar guruhiga nisbatan jinoiy ish qo‘zg‘atishni so‘radi, ular o‘zlarini “prezident ma’muriyatining maxfiy moliyaviy guruhi” xodimlari sifatida tanishtirib, undan qariyb olti million dollar o‘g‘irlagan. Bu haqda Meduza xabar bermoqda.

Ish hujjatlarida aytilishicha, 2007-yil kuzida o‘sha vaqtda Federatsiya Kengashi a’zosi bo‘lgan Titov Anatoliy Shutov ismli shaxs bilan tanishgan, u o‘zini adliya generali va Bosh prokuratura xodimi sifatida tanishtirgan. U Titovga, go‘yoki, bevosita Rossiya prezidenti Vladimir Putinga bo‘ysunadigan va katta foizlar evaziga mablag‘larni investitsiya qilish bilan shug‘ullanadigan “Markaz” maxfiy guruhiga investitsiya kiritib foyda olishni taklif qilgan.
Titovga kamida 500 ming dollar sarmoya kiritsa, 100 foizgacha daromadni va’da qilishgan. U rozi bo‘lib, bank sohasida ishlaydigan o‘g‘lidan 4,4 million dollar va 1,5 million yevro qarz olgan. 2007-yil oktabrida u pullarni topshirgan, vositachi sifatida, jumladan, “SSKA” futbol klubi sobiq rahbari Aleksandr Baranovskiy ishtirok etgan.
Biroq Titovga na pullarni, na ulardan foizni berishdi. U o‘sha vaqtda davlat lavozimini egallagani va voqeaga diqqatni jalb etishni istamagani uchun politsiyaga hodisadan sakkiz yil o‘tgachgina murojaat qilgan.
Ish figurantlaridan biri Artur Kuralayev aybini bo‘yniga olib, sudga kelishini tasdiqladi. U 2009-yildan buyon boshqa bir firibgarlik haqidagi ish bo‘yicha qamoq muddatini o‘tamoqda.